涑口守風
作者：陳造
朝代：宋

paragraphs: 辦舟留襄陽，辟風泊涑口。
得行秋甲辰，初到夏癸酉。
跛鼈已自慣，束髮至衰朽。
坐是冥得喪，况復多病後。
絕憐操舟兒，不惜脫穎手。
顧瞻峴山亭，覿面可搴取。
微風吹薄暮，霽景挂高柳。
凉月欲略箕，陰氛尚侵斗。
明朝起柂計，未敢決可否。
身已不藉在，心自無何有。
一事萌一意，但見掣君肘。
擁書坐蓬窗，醉我不以酒。